钦定古今图书集成/理学汇编/字学典/第089卷 > 《萧斋记》高平公
## 钦定古今图书集成/理学汇编/字学典/第089卷 > 《萧斋记》高平公

陇西李君约于江南得萧子云壁书飞白“萧”字，以笔
势惊绝，遂匣而宝之。其遇之之由，则君之赞序与崔
监察备论之详矣。君与字俱载舟还洛阳仁风里第，
思所以尽其瞻玩，藏置之宜，谓箱椟。临视不时，又有
缄启动摇之变，遂建精室，陷列于垣。复本书之意，得
遥睹之美。寂对虚牖，势若飞惊。虽烟雾交飞，龙鸾萦
动，轻斾翻扬，微云卷舒，不能状也。李君以至行雅操，
著名当时，逍遥道枢，脱落荣利，识洞物表，神交古人，
而风致之馀，特精楷隶。所得魏晋以降名书秘迹多
矣，以不越于尺素之间，未为殊珍也。盖壁字奇踪，乃
为希宝，意象所得，非常域也。故异而室之，文而志之。
夫《萧》之为言也，切然而清；于文也，蔚然而整，宜乎“铭
壁”，宜乎“命斋。”“萧斋”之名，于此字俱传矣。